'आतंकवाद के खिलाफ सहयोग देता रहेगा पाक'  
गिलानी ने कहा, पाक की ओर अंगुली उठाने की बजाय हमें सकारात्मक संदेश देना चाहिए। आतंकवाद को पराजित करने को लेकर पाक में आम सहमति है।
पाकिस्तान के प्रधानमंत्री यूसुफ रजा गिलानी ने अलकायदा सरगना ओसामा बिन लादेन के मारे जाने पर सकारात्मक प्रतिक्रिया जताते हुए कहा है कि उनका देश आगे भी आतंकवाद को खत्म करने के लिए किए जा रहे प्रयासों में सहयोग देता रहेगा।  अफगानिस्तान और पाकिस्तान में ओबामा के विशेष प्रतिनिधि मार्क ग्रॉसमैन के साथ मुलाकात और ब्रिटेन के प्रधानमंत्री डेविड कैमरन के साथ फोन पर बातचीत के दौरान गिलानी ने लादेन के मारे जाने के संदर्भ में सकारात्मक और रचनात्मक संदेश देने पर जोर दिया।  गिलानी ने कैमरन से कहा, पाकिस्तान की ओर अंगुली उठाने की बजाय हमें सकारात्मक संदेश देना चाहिए। आतंकवाद को पराजित करने को लेकर पाकिस्तान में आम सहमति है। पाकिस्तान की भूमिका को अंतरराष्ट्रीय समुदाय की ओर से मान्यता मिलनी चाहिए।